เซอร์ไพรส์! INTUCH ร่วงแรง หลังประกาศปันผลล่าสุดยีลด์บาน 5%
เซอร์ไพรส์! INTUCH ร่วงแรง หลังประกาศปันผลล่าสุดยีลด์บาน 5%
11 ก.พ. 2562

ผู้สื่อข่าวรายงานว่า ราคาหุ้น บริษัท อินทัช โฮลดิ้งส์ จำกัด (มหาชน)  หรือ INTUCH ล่าสุด ณ เวลา 14.56 น. อยู่ที่ 54.25 บาท ลบ 2.75 บาท หรือ 4.82% สูงสุดที่ 55.50 บาท ต่ำสุดที่ 54 บาท ด้วยมูลค่าซื้อขาย 1.04 พันล้านบาท

ทั้งนี้ INTUCH ประกาศผลการดำเนินงานปี 2561 ที่ 1.15 หมื่นล้านบาท หรือ 3.58 บาทต่อหุ้น เติบโต 8% จากช่วงเดียวกันเมื่อปีก่อน และประกาศจ่ายปันผลเป็นเงินสด สำหรับงวดวันที่ 1 ก.ค.-31 ธ.ค.2561 ในอัตราหุ้นละ 1.17 บาท คิดเป็นเงินประมาณ 3.75 พันล้านบาท โดยกำหนดขึ้นเครื่องหมาย XD หรือผู้ซื้อไม่มีสิทธิได้รับเงินปันผลในวันที่ 21 ก.พ.2562 และกำหนดจ่ายปันผลในวันที่ 24 เม.ย.2562
โดยการปันผลงวดดังกล่าวเมื่อรวมกับที่บริษัทจ่ายเงินปันผลระหว่างกาลในปี 2561 อัตรา 1.54 บาทต่อหุ้น คิดเป็นเงินปันผลประมาณ 4.94 พันล้านบาท ส่งผลให้ในปี 2561 บริษัทจ่ายเงินปันผลทั้งสิ้นในอัตรา 2.71 บาทต่อหุ้น คิดเป็นอัตราเงินปันผลตอบแทน (Dividend Yield) จำนวน 5% อิงราคาปิดวันที่ 8 ก.พ.2561 ที่ระดับ 57.00 บาท
ด้านผู้สื่อข่าวรายงานว่า มีกระแสข่าวเกิดขึ้นเกี่ยวกับการปรับตัวลดลงของราคาหุ้นดังกล่าว ว่าเป็นผลสืบเนื่องจากสถานการณ์ทางการเมือง โดยเฉพาะการที่พรรคไทยรักษาชาติ (ทษช.) ถูกมองว่าเป็นหนึ่งในพรรคเครือข่ายหรือพรรคตัวแทนของนายทักษิณ ชินวัตร อดีตนายกรัฐมนตรี และอดีตผู้ถือหุ้นใหญ่ของบริษัท ชิน คอร์ปอเรชั่น จำกัด (มหาชน) (ชื่อเดิมของ INTUCH)
ขณะเดียวกันปัจจุบันยังมีการหยิบยกประเด็นดังกล่าวไปพูดถึงในลักษณะที่ว่า INTUCH และบริษัทอื่นๆในเครือยังคงเป็นสินทรัพย์ของนายทักษิณอยู่ อย่างไรก็ตาม จากการตรวจสอบไม่ปรากฏพบชื่อนายทักษิณ หรือบุคคลที่เกี่ยวข้องอยู่ในรายชื่อผู้ถือหุ้นแต่อย่างใด
 